Joukko SDP:n jäseniä julkisti myöhään keskiviikkoiltana puolueen asioita käsittelevällä nettisivustolla avoimen kirjeen SDP:n johdolle.

Demarivaikuttajat toivottavat Tolppasen tervetulleeksi puolueeseen, jos hän "katuu aikaisempia rasistisia kannanottojaan ja haluaa vaihtaa puoluetta toimiakseen yhdenvertaisemman yhteiskunnan puolesta". AOP

Kirjeen allekirjoittajat vaativat aikaisemmin päivällä perussuomalaisista demareihin loikanneen kansanedustaja Maria Tolppasen tuomitsevan julkisesti rasismin. Lisäksi Tolppasta vaaditaan pyytämään anteeksi ”aikaisempia rasistisia kirjoituksiaan”.

Vaasalainen Tolppanen on muun muassa todennut vuosi sitten paikallislehdessä ”kiljuvansa riemusta, jos Vaasan torilla olisi vähemmän mamuja " .

Tolppasen loikkaus perussuomalaisista demareihin yllättikin monet SDP:n poliitikot. Esimerkiksi puolueen afgaanisyntyinen kansanedustaja Nasima Razmyar totesi aikaisemmin keskiviikkona, että Tolppasen siirto ”vaatii sulattelua”.

”Tervetuloa jos katuu”

Demarivaikuttajien allekirjoittamassa avoimessa kirjeessä todetaan: ”Sosialidemokratia on solidaarisuuden ja oikeudenmukaisuuden liike, joka ei hyväksy rasismia missään muodossa. Eduskuntaryhmämme jäseneksi ei saa hyväksyä edustajaa, jonka mielipiteet ovat rasistisia”.

Ex-persu Tolppanen kuitenkin toivotetaan tervetulleeksi puolueeseen, jos hän ”katuu aikaisempia rasistisia kannanottojaan ja haluaa vaihtaa puoluetta toimiakseen yhdenvertaisemman yhteiskunnan puolesta”.

Kirjeen allekirjoittajien mukaan ”SDP:n ja kaikkien sen virallisten edustajien pitää yksiselitteisesti tuomita rasismi ja toimia aktiivisesti syrjintää vastaan”.

Kirjeen allekirjoittajat moittivat poikkeuksellisen suoraan SDP:n johtoa Tolppasen loikkauksesta.

- Puoluejohdon toiminta ja epämääräisen käsitteen “jakamaton ihmisarvo” taakse piiloutuminen arvokysymyksessä, jonka pitäisi olla sosialidemokraattiselle liikkeelle itsestään selvä, vähentää luottamustamme puoluejohtoa ja eduskuntaryhmää kohtaan, kirjeessä todetaan.

Kirjeen ovat allekirjoittaneet muun muassa SDP:n ex-europarlamentaarikko Ulpu Iivari, eduskuntavaaliehdokas Kaarin Taipale, Euroopan sosiaalidemokraattisen nuorisojärjestön YES:n puheenjohtajana toiminut Kaisa Penny, SDP:n entisen puheenjohtajan Jutta Urpilaisen erityisavustaja Tage Lindberg, demarinuorten puheenjohtaja Mikkel Näkkäläjärvi, työ- ja opetusministereiden erityisavustajana toiminut Pilvi Torsti sekä Sosialidemokraattiset opiskelijat Sonk ry:n puheenjohtaja Hanna Huumonen.